User talk:Nikolle Loka

Nikollë Loka ka lindur në Sang të Mirditës me 25.03.1960. Arsimin fillestar e mori në vendlindje, pastaj në shkollën e mesme pedagogjike "17 Nëntori" në Tiranë. Studimet e larta i kreu në Institutin e Lartë Pedagogjik të Shkodrës në degën kimi-biologji. Fillon punë në shkollën e mesme "Ndrecë Ndue Gjoka" Klos të Fanit dhe pas dy vjetësh bëhet zevendësdrejtor e më vonë drejtor i kësaj shkolle. Në vijim të kualifikimit profesional mbaroi specializimin njëvjeçar pasuniversitar për kimi pranë Fakultetit të Shkencave të Natyrës në Universitetin e Tiranës dhe Master në Pedagogji po në këtë Universitet. Gjatë emigracionit gjashtëvjeçar në Belgjikë, Nikolla përfundoi një kurs njëvjeçar specializimi në shkencat humane pranë ICHEC Bruksel dhe një kurs katërmujor pranë Qendrës së Marrëdhënieve Europiane,po në këtë qytet. Kthehet në Atdhe, ku kryen punë të ndryshme:mësues,opinionist në disa organe shtypi, redaktor në gazetën "Politika" dhe botues. Nikolla është marrë herët me veprimtari publicistike: reporter në gazetën "Jeta e Re" të Shkodrës,dhe "Mirdita" të Mirditës, bashkëpunëtor i rubrikës shkencore të gazetave "Zëri i Rinisë" dhe "Bashkimi" e të tjerë. Dhe pas viteve nëntëdhjetë ka bashkëpunuar me shumicën e organeve të shtypit të përditshëm dhe periodik shqiptar. Në konkursin kombëtar të gazetës "Zëri i Rinisë" në vitin 1988 ka fituar çmimin e dytë për shkrimin më të mirë publicistiko-shkencor.Eshtë bashkëthemelues i shtëpisë botuese "Mirdita". Eshtë marrë me poezi, duke botuar cikle poetike në gazetat:"Mirdita","Jeta e Re", "24 Orë", "Republika" dhe vëllimet poetike: "Njerëz që plaken udhëkryqeve", "Koha e shkelur", "Larg Atdheut", si dhe është përfshirë në antologjinë "Kontakt poetik". Falë prirjeve të hershme për studimet historike dhe politike është angazhuar në studime, prej të cilave deri më sot ka botuar disa monografi:"Fani del nga muzgjet","Prengë Marka Prenga, Bajraktari i Oroshit (bashkautor),"Monsinjor Zef Skana" (bashkautor),"Dinastitë Iliro-Shqiptare me famë botërore","Genivs Illvrici-Dyzet e dy perandorë ilirë të Romës", "Iliria Biblike, Shejtorët Iliro-Shqiptarë, prej Konstandinit të Madh te Nënë Tereza"(bashkautor), "Arnautomania,-Dyzet e katër Kryevezirë dhe 170 vjet qeverisje shqiptare në Perandorinë Osmane", "Prengë Bibë Doda, Dritëhijet e një burrështetasi", "Dera e parë e Fanit", dhe së fundit "Kuvendi i Fanit dhe pamundësia e Piemontit Shqiptar". Nikolla është bashkautor në skenarin e dokumentarit televiziv "Dera e parë e Fanit", si dhe është autor i teksteve të disa këngëve popullore. Në procesin e tij krijues ka përgatitur edhe monografi të tjera që presin ditën e botimit. Nikollë Loka ka qenë i zgjedhur para dhe pas viteve nëntëdhjetë në Këshillin Popullor të rrethit të Mirditës, Kryetar i Komisionit të Arsimit dhe Kulturës pranë këtij Këshilli dhe Kryetar i Grupit të Këshilltarëve Socialistë në Bashkinë Rrëshen. Mban medaljen "Naim Frashëri". Rezultat i vlerësimit për formimin e tij të gjithanshëm është angazhimi si Zevendëskryeredaktor i Redaksisë që po merret me përgatitjen e "Enciklopedisë së Mirditës".